SL Uradni list Evropske unije C 82/7

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 82/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„VITELLONE BIANCO DELL’APPENNINO CENTRALE“

ES št.: IT-PGI-0117-1552-26.10.2009

ZGO ( X ) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda — geografsko območje — dokazilo o poreklu — metoda pridobivanja —  povezanost — označevanje —  nacionalne zahteve —  drugo (navedite)

2. Vrsta spremembe:

— sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Izkazalo se je, da je treba ponovno opredeliti pravila za preverjanje pripadnosti eni od treh pasem, Chianina, Marchigiana ali Romagnola, navedenih v točki 3.2 enotnega dokumenta, ker referenčna pravila, ki se zdaj uporabljajo za identifikacijo in registracijo govedi, določajo, da se govedo identificira izključno po prepoznavnih znakih iz nacionalnega registra govedi (Anagrafe Bovina Nazionale), ustvarjenega z Uredbo (ES) št. 1760/2000, ki je začela veljati po registraciji ZGO „Vitellone bianco dell’Appennino centrale“ z Uredbo (ES) št. 134/98 z dne 20. januarja 1998.

V točki 3.2 enotnega dokumenta je popravljena samo vrednost odtenka (H), ki določa barvni parameter, ker je v proizvodni specifikaciji in povzetku, ki sta podlaga za priznanje, napačno postavljena vejica; zato sta vrednosti 25 namesto 2,5 in 45 namesto 4,5. Navedba v specifikaciji je očitna formalna napaka, ker sta najnižja in najvišja vrednost odtenka H 15 in 60; zato ta parameter ne more imeti vrednosti 2,5 in 4,5. Torej so kvalitativni parametri mesa „Vitellone bianco dell’Appennino centrale“ ostali enaki.

3.2 Geografsko območje – povečanje območja:

Vloga za povečanje tipičnega območja proizvodnje mesa z ZGO „Vitellone bianco dell’Appennino centrale“ vključuje celotno pokrajino Pistoia ter nekatere občine v pokrajinah Rim, Latina in Caserta.

Glavni razlog za to vlogo je, da je treba vključiti območja proizvodnje, na katerih se tradicionalno redijo pasme Chianina, Marchigiana in Romagnola, iz katerih se proizvaja meso z ZGO „Vitellone bianco dell’Appennino centrale“. Zgodovinski značaj reje na območjih, ki so predmet vloge za povečanje območja, dokazujejo publikacije pokrajinskih kmetijskih inšpekcijskih služb (Ispettorati Provinciali all’Agricoltura), ki so bile organ v sestavi ministrstva za kmetijstvo in gozdove, veterinarska spričevala v zvezi s preprečevanjem bolezni ter zapisniki s seminarjev in konferenc, po katerih so povzeti podatki za petdeseta, šestdeseta in sedemdeseta leta 20. stoletja o številu živali pasem Chianina, Marchigiana in Romagnola na območju pokrajine Pistoia ter gorskih in gričevnatih občin pokrajin Rim, Latina in Caserta.

Območja, ki so predmet vloge za povečanje geografskega območja, imajo enake pedoklimatske značilnosti kot sedanje območje proizvodnje ter podobna pašna območja in enak način reje kot pri sedanji proizvodnji mesa „Vitellone bianco dell’Appennino centrale“.

Geografsko območje proizvodnje mesa z ZGO „Vitellone bianco dell’Appennino centrale“ poteka vzdolž gorske verige Apeninov v osrednji Italiji ter ima značilen ekosistem, ki ga določajo podnebje, temperaturne spremembe in skupna količina padavin. Na okoljske razmere, značilne za apeninsko in sredozemsko podnebje, vplivajo povprečna letna količina padavin 1 200 mm (največ 2 000 mm v izrednih letih) ter povprečne zimske temperature 0 °C in poletne 24 °C, z najnižjimi temperaturami – 10 °C in najvišjimi temperaturami, ki lahko presežejo 30 °C.

To območje je del tradicionalnega gričevnatega in gorskega okolja, v katerem na nižjih nadmorskih višinah prevladujejo gozdovi, bližje apeninskemu razvodju pa jih nadomestijo pašniki, ter v katerem se zemljišča uporabljajo tako, da se izmenjujejo manjše parcele za različno uporabo (obdelovalne površine, gozdna območja in pašniki). Reja pasem Chianina, Marchigiana in Romagnola, ki dajejo meso z ZGO „Vitellone bianco dell’Appennino centrale“, na že opredeljenem geografskem območju in v vseh regijah iz vloge za povečanje območja ima zelo podobne značilnosti, povezane z zgodovinskim značajem in kulturo te dejavnosti. Tako sta za te regije značilni zelo majhna gostota živali, povprečno 25 živali na kmetijo, in ekstenzivna reja, povezana z rabo obrobnih gričevnatih in gorskih regij.

Nova poimenovanja nekaterih pokrajin

Zaradi prilagoditve novim nacionalnim zakonskim določbam sta bili spremenjeni samo imeni pokrajine Forlì, ki je postala Forlì-Cesena, in pokrajine Pesaro, ki je postala Pesaro-Urbino.

Pokrajina Fermo, ki je bila del pokrajine Ascoli-Piceno na opredeljenem geografskem območju, je zdaj nova pokrajina, ustanovljena z zakonom z dne 11. junija 2004. Dejansko pa obstaja od 7. junija 2009.

3.3 Dokazilo o poreklu:

Spremenjen je bil člen 7 veljavne specifikacije, ki ni vseboval nobene določbe o dokazilu o poreklu in v katerem ni bil imenovan nadzorni organ.

V skladu s členom 4 Uredbe (ES) št. 510/2006 in členom 6 Uredbe (ES) št. 1898/2006 so vstavljeni elementi v zvezi z dokazilom o poreklu za vse faze proizvodnje in vse nosilce dejavnosti v proizvodni verigi.

3.4 Metoda pridobivanja:

Obveznost, povezana s kotitvijo

V točki 3.5 enotnega dokumenta je uvedena obveznost skotitve na geografskem območju proizvodnje.

Za pasme, določene za proizvodnjo mesa „Vitellone bianco dell’Appennino centrale“, je značilna precej pozna odstavitev, pri starosti 6–7 mesecev, ker se tele skoti na pašniku in do te starosti ostane pri kravi.

Zato skotitev zunaj območja proizvodnje nujno povzroči prezgodnjo odstavitev, ki zelo slabo vpliva na dobro počutje teleta, njegov potencial za proizvodnjo in končne značilnosti proizvoda.

Uvedena je večja usklajenost, tako da celotna proizvodnja in zakol potekata na geografskem območju, medtem ko predelava, pakiranje in prodaja lahko pod nadzorom potekajo zunaj tega območja.

Prav tako je pojasnjeno, da mora reja potekati na območju proizvodnje, čeprav ta obveznost že obstaja.

Najnižje količine dnevnih potreb živali

V točki 3.4 enotnega dokumenta je opredeljena najmanjša razlika v količini krmnih enot (FU) za samce in samice: za samice je ta najmanjša količina nižja, ker imajo drugačen potencial pridobivanja teže in rasti ter v primerjavi s samci potrebujejo manjši vnos energije.

Omejitve v zvezi s krmo

V točki 3.4 enotnega dokumenta so uvedene strožje omejitve za krmo goveda, da se prepreči uporaba industrijskih stranskih proizvodov; zdaj ta prepoved velja za vse faze reje in ni več omejena na zadnje štiri mesece pred zakolom.

Zakol

V točki 3.4 enotnega dokumenta je pojasnjeno, da je treba živali v klavnici takoj odpeljati na zakol ali jih namestiti v posamične pregrade v skladu s predpisi o dobrem počutju živali. To pojasnilo je nujno, ker dejavniki stresa med prevozom, čakanjem na zakol, nakladanjem živali na tovornjake in njihovim iztovarjanjem pogosto povzročijo poslabšanje kakovosti končnega proizvoda, tj. barve in okusa mesa, zorenja polovic trupa, izgube tekočin itd.

Zato je nujno, da se čim bolj zmanjša pojav teh dejavnikov, tako da se zakol opravi v primernih klavnicah, v katerih se izvajajo nadzori, na območju proizvodnje. Poleg tega morajo biti v klavnicah prostori, prilagojeni za čakanje pred zakolom, ustrezno opremljeni in dovolj veliki, da je vsaka žival v posamični pregradi in/ali ločena od drugih, s čimer se povzročitelji psihofizičnega stresa za živali čim bolj zmanjšajo.

Prepoved odstranjevanja notranjega in zunanjega maščevja s trupa

V točki 3.5 enotnega dokumenta je uvedena prepoved, da se s trupa popolnoma odstranita notranje in zunanje maščevje, da se tako omogoči optimalno zorenje in se meso med zorenjem zaščiti pred oksidacijo. Meso „Vitellone bianco dell’Appennino centrale“ ima namreč nizko vsebnost notranje maščobe, zato mora primerno dolgo zoreti, da postane ravno prav mehko.

V tem obdobju v hladilnicah mora maščevje ščititi meso, ki ga pokriva, da se preprečita oksidacija in porjavitev izpostavljenih delov.

Ohranitev dela prekrivnega maščevja na polovicah trupa, ki se pri predelavi za pakiranje ali neposredno prodajo očisti, med drugim omogoča ohranjanje majhnega števila bakterij, ki je potrebno za pravilno vodenje faze predelave in pakiranja, zlasti vakuumskega ali v spremenjeni atmosferi.

Minimalno obdobje zorenja

Zorenje je obdobje počitka, ki je potrebno, da meso postane mehko in okusno, kar je pomembno pri določanju kakovosti mesa. Prilagojeno obdobje zorenja je potrebno, da encimski postopki spremenijo beljakovine in omogočijo, da se pridobi čim boljši proizvod. Čas zorenja je določen glede na razrez.

Zato je bilo treba v točki 3.5 enotnega dokumenta opredeliti različen čas zorenja trupov samcev za sprednjo četrt (najmanj 4 dni) in zadnjo četrt (10 dni).

3.5 Označevanje:

Dodatne informacije, ki morajo biti navedene na etiketi

V točki 3.7 enotnega dokumenta je „oznaka“ nadomestila „znamko“, da se funkcija označevanja in sledljivosti proizvoda, ki jo zagotavlja neizbrisen pečat na trupu, formalno loči od funkcije „znamke“, ki ima lahko tudi komercialno funkcijo.

Namesto „znamke“ se torej namesti „oznaka“.

V točki 3.7 enotnega dokumenta je predvideno, da nadzorni organ podatke za vse živali vnese v računalniško datoteko, ki se imenuje „kontrolni dokument“. Kontrolni dokument je računalniški dokument, ki ga bo treba uporabljati pri preverjanju izpolnjevanja pogojev skladnosti in bo obstajal izključno v računalniški obliki. Pristojni strokovnjak bo po vpisu v kontrolni dokument pritisnil omenjeni pečat.

Kontrolni dokument bo moral, zato da se omogoči preverjanje pogojev skladnosti in nadzor nad njihovim izpolnjevanjem, vsebovati naslednje elemente: identifikacijsko številko živali (številko vpisa), kmetijo skotitve, kmetije vzreje in/ali pitanja, premike živali, datum skotitve, spol, datum in zaporedno številko zakola, kategorijo živali, težo trupa in kosa mesa, skladnost in maščevje trupa po klasifikaciji, ime in sedež klavnice, v kateri je bila žival zaklana, ime in sedež razrezovalnice, v kateri je bil trup razrezan, navedbo vrste prevzetega proizvoda (trup, polovica trupa, šestina, četrt, posamični kosi in mešani kosi), ime in sedež naslovnika (mesnica, razrezovalnica, trgovec), ime strokovnjaka za certificiranje.

Tako je mogoče opredeliti sistem, ki je pod neodvisnim nadzorom tretjih organizacij in potrošnikom zagotavlja popolno sledljivost od kmetije skotitve do zadnje faze predelave mesa ob polnem upoštevanju pravil Skupnosti o obveznih in dodatnih neobveznih navedbah na etiketi.

Sistemi predelave in pakiranja za trženje – dodatne informacije, ki morajo biti navedene na etiketah

Razvoj trga in distribucijskih sistemov je povzročil, da je treba poleg razreza v tradicionalni mesnici organizirati in urediti še druge sisteme za predelavo mesa. Meso z ZGO se namreč lahko trži narezano na kose v skladu s pravili, opisanimi v točki 3.7 enotnega dokumenta, če je bilo zapakirano v razrezovalnicah, v katerih se izvaja nadzor, ki omogoča, da se na vsako embalažo prilepi logotip zaščitene geografske označbe.

Ugotovljeno je bilo, da je treba za zagotavljanje najvišje stopnje preglednosti in ustreznih informacij za potrošnike na etiketi sledljivosti navesti določene podatke in navedbe, nujne, da se potrošniku zagotovijo jamstva o proizvodu z ZGO „Vitellone bianco dell’Appennino centrale“, ki dopolnjujejo obvezne podatke o sledljivosti iz Uredbe (ES) št. 1760/2000.

Zato je v točki 3.7 enotnega dokumenta navedeno, da morajo biti na etiketi poleg obveznih podatkov, ki jih zahtevajo veljavni predpisi, navedene še naslednje informacije: referenčna številka ali koda sledljivosti, ime „Vitellone bianco dell’Appennino centrale“ in/ali logotip, navedba „Zaščitena geografska označba“ in/ali logotip Skupnosti, določen z veljavno zakonodajo Skupnosti. Lahko se uporabita kratica „ZGO“ in pasma živali.

Ta sprememba se predlaga, da se potrošniku zagotovi popolna sledljivost od kmetije skotitve do zadnje faze predelave mesa.

ENOTNI DOKUMENT

UREDBA SVETA (ES) št. 510/2006

„VITELLONE BIANCO DELL’APPENNINO CENTRALE“

ES št.: IT-PGI-0117-1552-26.10.2009

ZGO ( X ) ZOP ( )

1. Ime:

„Vitellone bianco dell’Appennino centrale“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.1 Sveže meso

3.2 Opis proizvoda, za katerega se uporablja ime iz 1. točke:

Meso z ZGO „Vitellone bianco dell’Appennino centrale“ se proizvaja iz mesa samcev in samic govedi čistih pasem Chianina, Marchigiana in Romagnola, starih od 12 do 24 mesecev ter skotenih in zrejenih na tipičnem geografskem območju proizvodnje.

Govedo mora izhajati iz izbrane reje in mora biti redno vpisano v rodovniški register mlade govedi v nacionalni rodovniški knjigi za certificiranje čistosti pasme, ki je pomemben genetski dejavnik pri določanju fizičnih in organoleptičnih značilnosti mesa.

Barva izpostavljenih delov mesa na trupu ne sme biti neobičajne barve (škrlatne ali črnikaste). Barva vidne maščobe ne sme biti pepelnato rumenkasta in njene žile ne smejo biti izrazito rumene.

Povprečni kvalitativni parametri mesa „Vitellone bianco dell’Appennino centrale“ so:

— pH med 5,2 in 5,8 — etrski ekstrakt (pri bruto teži) manj kot 3 % — pepel (pri bruto teži) manj kot 2 % — beljakovine (pri bruto teži) več kot 20 % — holesterol manj kot 50 mg/100 g — razmerje nenasičene/nasičene maščobne kisline višje od 1,0 — zmanjšanje na hladnem manj kot 3 % — zmanjšanje pri kuhanju manj kot 35 % — stopnja trdote (surovega mesa) manj kot 3,5 kg/cm2 — stopnja trdote (kuhanega mesa) manj kot 2,5 kg/cm2 — barva (barva svetlobe 2 667 K) — L več kot 30 — C več kot 20 — H od 25 do 45

3.3 Surovine (samo za predelane proizvode):

—

3.4 Krma (samo za proizvode živalskega izvora):

Teleta pasme „bianca“ z Apeninov se naravno dojijo do odstavitve. Nato je osnovna krma sestavljena iz zelnatih rastlin in/ali krme z naravnih ali umetno zasejanih travnikov ter travnatih kultur, značilnih za opredeljeno geografsko območje. Poleg tega je dovoljeno uporabljati preprosto ali sestavljeno koncentrirano krmo ter mineralne krmne dodatke in vitamine.

Količina je izračunana tako, da zagotavlja visoke ali srednje visoke krmne standarde z najvišjimi vrednostmi 0,8 FU/kg s.s. za samce in 0,7 FU/kg s.s. za samice.

Živali je prepovedano krmiti z industrijskimi stranskimi proizvodi.

3.5 Posebni proizvodni postopki, ki jih je treba izvajati na opredeljenem geografskem območju:

Posebni proizvodni postopki, ki jih je treba izvajati na geografskem območju, so skotitev, vzreja – vključno z obdobjem dojenja in pitanja – in zakol.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

Meso „Vitellone bianco dell’Appennino centrale“ se mora tržiti označeno s posebno oznako „Vitellone bianco dell’Appennino centrale IGP“

Meso mora v klavnici označiti nadzorni organ.

Poleg imena „Vitellone bianco dell’Appennino centrale“ in/ali logotipa mora navedena etiketa vsebovati naslednje navedbe: referenčno številko ali kodo sledljivosti, napis „Zaščitena geografska označba“ in/ali logotip Skupnosti, določen z veljavno zakonodajo Skupnosti. Lahko se uporabita kratica „ZGO“ in pasma živali. Na etiketi so lahko navedene tudi druge informacije iz kontrolnega dokumenta, to je računalniškega dokumenta, potrebnega za preverjanje pogojev skladnosti, ki vsebuje: identifikacijsko številko živali (številko vpisa), kmetijo skotitve, kmetije vzreje in/ali pitanja, premike živali, datum skotitve, spol, datum in zaporedno številko zakola, kategorijo živali, težo trupa in kosa mesa, skladnost in maščevje trupa po klasifikaciji ES, ime in sedež klavnice, v kateri je bila žival zaklana, ime in sedež razrezovalnice, v kateri je bil trup razrezan, navedbo vrste prevzetega proizvoda (trup, polovica trupa, šestina, četrt, posamični kosi in mešani kosi), ime in sedež naslovnika (mesnica, razrezovalnica, trgovec), ime strokovnjaka za certificiranje.

Sveže ali zamrznjeno razrezano meso mora biti predpakirano, vakuumsko pakirano ali pakirano v spremenjeni atmosferi. Trži se lahko samo v zaprti embalaži z etiketo. Pakiranje se lahko izvaja le v pooblaščenih razrezovalnicah, kjer pristojni organi izvajajo nadzor.

4. Kratka opredelitev geografskega območja:

Geografsko območje proizvodnje mesa „Vitellone bianco dell’Appennino centrale“ sestavljajo pokrajine in občine vzdolž gorske verige Apeninov v osrednji Italiji.

Natančneje, območje pridelave sestavljajo sedanje pokrajine: Bologna, Ravenna, Forlì-Cesena, Rimini, Ancona, Ascoli Piceno, Fermo, Macerata, Pesaro-Urbino, Teramo, Pescara, Chieti, L'Aquila, Campobasso, Isernia, Benevento, Avellino, Frosinone, Rieti, Viterbo, Terni, Perugia, Grosseto, Sienna, Arezzo, Firenze, Prato, Livorno, Pisa, Pistoia, Rim (samo občine Arcinazzo Romano, Camerata Nuova, Cervara di Roma, Jenne, Mazzano Romano, Ponzano Romano, Sant’Oreste, Subiaco, Vallepietra, Vallinfreda in Vivaro Romano), Latina (samo občine Campodimele, Castelforte, Fondi, Formia, Itri, Lenola, Minturno, Monte San Biagio, Prossedi, Roccasecca dei Volsci, Santi Cosma e Damiano, Sonnino, d Spigno Saturnia) in Caserta (samo občine Ailano, Alife, Alvignano, Baia e Latina, Bellona, Caianello, Caiazzo, Calvi Risorta, Camigliano, Capriati a Volturno, Castel Campagnano, Castel di Sasso, Castello del Matese, Ciorlano, Conca della Campania, Dragoni, Fontegreca, Formicola, Francolise, Gallo Matese, Galluccio, Giano Vetusto, Gioia de Sannitica, Letino, Liberi, Marzano Appio, Mignano Monte Lungo, Pastorano, Piana di Monte Verna, Piedimonte Matese, Pietramelara, Pietravairano, Pignataro Maggiore, Pontelatone, Prata Sannita, Pratella, Presenzano, Raviscanina, Riardo, Rocca D'Evandro, Roccaromana, Rocchetta e Croce, Ruviano, San Gregorio Matese, San Pietro Infine, San Potito Sannitico, Sant'Angelo d'Alife, Sparanise, Teano, Tora e Piccilli, Vairano Patenora, Valle Agricola in Vitulazio).

5. Povezanost z geografskim območjem:

5.1 Posebnosti geografskega območja:

Za območje Apeninov je značilen ekosistem s čisto posebnim podnebjem, temperaturnimi nihanji in skupno količino padavin. Te okoljske razmere v povezavi z morfologijo in posebno lego tal vplivajo na razvoj raznolikih in zelo značilnih rastlin na pašnikih. Natančna identiteta travnikov je povezana z njihovimi „bistvenimi“ elementi, kot so posebne aromatične sestavine in barvila.

To območje je del tipičnega gričevnatega in gorskega okolja, v katerem na nižjih nadmorskih višinah prevladujejo gozdovi, bližje apeninskemu razvodju pa jih nadomestijo pašniki, ter v katerem se zemljišča uporabljajo tako, da se izmenjujejo manjše parcele za različno uporabo: obdelovalne površine, gozdna območja in pašniki.

Na okoljske razmere, značilne za apeninsko in sredozemsko podnebje, vplivajo povprečna letna količina padavin 1 200 mm (največ 2 000 mm v izrednih letih) ter povprečne zimske temperature 0 °C in poletne 24 °C, z najnižjimi temperaturami – 10 °C in najvišjimi temperaturami, ki lahko presežejo 30 °C.

5.2 Posebnosti proizvoda:

Vsebnost beljakovin ter razmerje med nenasičenimi in nasičenimi maščobnimi kislinami sta pomembna elementa za ocenjevanje kvalitativnih značilnosti mesa „Vitellone bianco dell’Appennino centrale“.

Proizvedeno meso, vključno z mesom, ki se razreže na prodajnem mestu, na izpostavljenih mestih ne porjavi takoj, zato je pri predelavi precej manj odpadkov.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Povezanost proizvoda z opredeljenim geografskim območjem izhaja iz povezave med genskim fondom, vrsto reje in podnebjem.

Sistem reje je podoben večini tradicionalnih sistemov, v katerih živali nadzorovano bivajo v hlevu ali delno na prostem, če so v fazi pitanja. Krma, ki se uporablja v fazi rasti in pridobivanja teže, je večinoma pridelana na kmetiji. Večina kmetij deluje kot zaprt sistem, v katerem tele, ki ga je skotila krava za razplod, redijo, dokler ne doseže klavne teže.

Glavne značilnosti proizvoda določa predvsem pripadnost eni od treh avtohtonih mesnih pasem, ki jih že stoletja s tradicionalnimi in preizkušenimi tehnikami redijo na opredeljenem območju.

Meso dinamično sprejema vplive iz okolja, zaradi katerih so nastale organoleptične razlike ter razlike v mišični masi, vlaknih in maščevju. Ker živali večinoma živijo na prostem, je njihov biološki cikel tesno povezan z geografskim okoljem, ki jih obdaja.

Sklic na objavo specifikacije:

(člen 5(7) Uredbe (ES) št. 510/2006)

Sporočamo, da je podpisana uprava sprožila postopek iz člena 5(5) Uredbe (ES) št. 510/2006 z objavo vloge za priznanje zaščitene geografske označbe „Vitellone bianco dell’Appennino centrale“ v Uradnem listu Italijanske republike št. 162 z dne 15. julija 2009.

Celotno besedilo specifikacije je na voljo na naslednji spletni strani:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva (http://www.politicheagricole.it) v rubriki „Prodotti di Qualità“ (na levi strani zaslona) in podrubriki „Disciplinari di Produzione all'esame dell'UE [regolamento (CE) n. 510/2006]“.

(1) UL L 93, 31.3.2006, str. 12.